KOMISIJOS SPRENDIMAS
2006 m. lapkričio 30 d.
patvirtinantis 2007 metams Bulgarijos ir Rumunijos pateiktas gyvūnų ligų ir tam tikrų USE likvidavimo ir stebėsenos bei zoonozių prevencijos programas ir iš dalies keičiantis Sprendimą 2006/687/EB
(pranešta dokumentu Nr. C(2006) 5702)
(2006/876/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį, ypač į jos 4 straipsnio 3 dalį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1),ypač į jo 24 straipsnio 5 ir 6 dalis bei 29 ir 32 straipsnius,
kadangi:
(1)
Sprendime 90/424/EEB yra numatyta Bendrijos finansinio įnašo gyvūnų ligų likvidavimui, stebėsenai ir patikrinimų, kurių tikslas yra zoonozių prevencija, galimybė.
(2)
2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (2), numatomos metinės galvijų, avių ir ožkų užkrečiamųjų spongiforminių encefalopatijų (USE) likvidavimo ir stebėjimo programos.
(3)
Atsižvelgiant į Bulgarijos ir Rumunijos stojimą, reikėtų nustatyti 2007 metams Bulgarijos ir Rumunijos pateiktas gyvūnų ligų ir tam tikrų USE likvidavimo ir stebėsenos programų Bendrijos finansinę paramą.
(4)
Bulgarija ir Rumunija pateikė tam tikrų gyvūnų ligų likvidavimo ir stebėsenos, zoonozių prevencijos bei USE likvidavimo ir stebėsenos savo teritorijose programas.
(5)
Išnagrinėjus šias programas buvo nustatyta, kad jos atitinka veterinariją reglamentuojančius Bendrijos teisės aktus, ypač su tų ligų likvidavimu susijusius Bendrijos kriterijus, remiantis 1990 m. lapkričio 27 d. Tarybos sprendimu 90/638/EEB, nustatančiu Bendrijos gyvūnų tam tikrų ligų likvidavimo ir monitoringo kriterijus (3).
(6)
Atsižvelgiant į tų programų svarbą Bendrijai siekiant tam tikrų gyvūnų ir visuomenės sveikatos srityje tikslų ir į tai, kad visose valstybėse narėse privaloma taikyti USE programas, reikėtų nustatyti Bendrijos atitinkamą finansinio įnašo dalį, skirtą padengti visas Bulgarijos ir Rumunijos išlaidas, patiriamas įgyvendinant šiame sprendime nurodytas priemones, nustatant kiekvienai programai skiriamą didžiausią sumą.
(7)
Klasikinis kiaulių maras Rumunijos kiaulių ūkiuose kelia ypatingai didelį pavojų kituose Bendrijos kiaulių ūkiuose. Todėl Bendrijos įnašo dalis perkant vakciną kiaulių skiepijimui gyva praskiesta vakcina turėtų būti nustatytas 100 % išlaidų dydžio.
(8)
Siekiant geriau administruoti, veiksmingiau valdyti Bendrijos lėšas ir padidinti skaidrumą, reikia taip pat nustatyti pagal kiekvieną programą, jei būtina, Bulgarijai ir Rumunijai kompensuotinas didžiausias sumas už tokias priemones kaip tyrimai, vakcinos, ir savininkų patirtai žalai paskerdus gyvūnus atlyginti.
(9)
Pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (4) gyvūnų ligų likvidavimo ir kontrolės programos finansuojamos iš Europos žemės ūkio garantijų fondo. Finansinės kontrolės tikslais turi būti taikomi minėto reglamento 9, 36 ir 37 straipsniai.
(10)
Bendrijos finansinė parama turėtų būti suteikta su sąlyga, kad buvo veiksmingai vykdomi numatyti veiksmai ir kad kompetentingos institucijos pateikia visą būtiną informaciją per šiame sprendime nustatytus terminus.
(11)
Pagal Reglamentą (EB) Nr. 1290/2005 išlaidų valiutos keitimo kursas yra naujausias iki pirmosios mėnesio, per kurį Bulgarija ir Rumunija pateikė paraiškas, dienos Europos Centrinio Banko nustatytas valiutos keitimo kursas, išreikštas eurais.
(12)
Tam tikrų programų patvirtinimas neturėtų nulemti Komisijos sprendimo, priimto remiantis moksline rekomendacija, dėl tų ligų likvidavimo taisyklių.
(13)
2006 m. spalio 12 d. Komisijos sprendimo 2006/687/EB dėl tam tikrų gyvūnų ligų likvidavimo ir stebėsenos, zoonozių prevencijos, USE stebėsenos bei galvijų spongiforminės encefalopatijos ir skrepi ligos likvidavimo programų, kurioms skiriama Bendrijos finansinė parama 2007 metais (5) programų sąrašas turėtų būti iš dalies keičiamas įtraukiant Bulgariją ir Rumuniją.
(14)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
I SKYRIUS
PASIUTLIGĖ
1 straipsnis
1. Bulgarijos ir Rumunijos pateiktos pasiutligės likvidavimo programos šiuo sprendimu patvirtinamos laikotarpiui nuo 2007 m. sausio 1 d. iki 2007 m. gruodžio 31 d.
2. Iš Bendrijos lėšų kompensuojama 50 % kiekvienos 1 dalyje nurodytos valstybės narės pagal programą patiriamų išlaidų laboratoriniams tyrimams atlikti ir vakcinoms įsigyti bei platinti, įskaitant masalą gyvūnams, neviršijant:
a)
830 000 EUR Bulgarijai;
b)
800 000 EUR Rumunijai.
3. Valstybių narių išlaidų, patiriamų įgyvendinant 1 dalyje nurodytas programas, didžiausios kompensuotinos sumos neviršija 0,5 EUR už įsigyjamos vakcinos dozę pagal 2 dalyje nurodytas programas.
II SKYRIUS
KLASIKINIS KIAULIŲ MARAS
2 straipsnis
1. Bulgarijos ir Rumunijos pateiktos klasikinio kiaulių maro likvidavimo ir stebėsenos programos šiuo sprendimu patvirtinamos laikotarpiui nuo 2007 m. sausio 1 d. iki 2007 m. gruodžio 31 d.
2. Iš Bendrijos lėšų kompensuojama 50 % kiekvienos 1 dalyje nurodytos valstybės narės patiriamų išlaidų virusologiniams, serologiniams naminių kiaulių ir šernų tyrimams atlikti, šernų skiepijimui, vakcinoms įsigyti ir platinti, įskaitant masalą gyvūnams, taip pat kiaulių skiepijimui, o Rumunijos patiriamų išlaidų perkant vakcinas kiaulių skiepijimui gyva praskiesta vakcina iš Bendrijos lėšų kompensuojama 100 %, neviršijant:
a)
425 000 EUR Bulgarijai;
b)
5 250 000 EUR Rumunijai.
3. Išlaidų, patiriamų įgyvendinant 1 dalyje nurodytas programas, didžiausios kompensuotinos sumos neviršija:
a)
:
ELISA tyrimui
:
2,5 EUR už tyrimą;
b)
:
įsigyjant vieną vakcinos dozę: šernų skiepijimui
:
0,5 EUR už dozę;
c)
:
įsigyjant vieną vakcinos dozę: gyva praskiesta vakcina kiaulių skiepijimui
:
0,30 EUR už dozę.
III SKYRIUS
TAM TIKROS ZOONOZES SUKELIANČIOS VEISLINIŲ NAMINIŲ PAUKŠČIŲ SALMONELLA RŪŠYS
3 straipsnis
1. Bulgarijos ir Rumunijos pateiktos veislinių naminių paukščių salmoneliozės kontrolės programos šiuo sprendimu patvirtinamos laikotarpiui nuo 2007 m. sausio 1 d. iki 2007 m. gruodžio 31 d.
2. Iš Bendrijos lėšų kompensuojama 50 % kiekvienos 1 dalyje nurodytos valstybės narės patiriamų išlaidų bakteriologiniams tyrimams atlikti, savininkų patirtai žalai paskerdus paukščius ir sunaikinus kiaušinius atlyginti ir vakcinoms įsigyti, neviršijant:
a)
508 000 EUR Bulgarijai;
b)
215 000 EUR Rumunijai.
3. Bulgarijos ir Rumunijos išlaidų, patiriamų įgyvendinant 1 dalyje nurodytas programas, didžiausios kompensuotinos sumos neviršija:
a)
:
bakteriologiniam tyrimui
:
5,0 EUR už tyrimą;
b)
:
įsigyjant vieną vakcinos dozę
:
0,05 EUR už dozę.
4. Reikalavimus atitinkančios kompensuojamosios už gyvūnų skerdimą išlaidos yra ribojamos, kaip numatyta 5 dalyje.
5. Vidutinė valstybėms narėms mokama kompensacija apskaičiuojama, atsižvelgiant į valstybėje narėje paskerstų gyvūnų skaičių, o už veislinius naminius paukščius didžiausia sumokama kompensacija už kiekvieną paukštį neviršija 2,5 EUR.
IV SKYRIUS
VALSTYBIŲ NARIŲ PROGRAMOS DĖL NAMINIŲ IR LAUKINIŲ PAUKŠČIŲ GRIPO TYRIMŲ
4 straipsnis
1. Bulgarijos ir Rumunijos pateiktos programos dėl naminių ir laukinių paukščių gripo šiuo sprendimu patvirtinamos laikotarpiui nuo 2007 m. sausio 1 d. iki 2007 m. gruodžio 31 d.
2. Iš Bendrijos lėšų kompensuojama 50 % kiekvienos valstybės narės patirtų mėginių tyrimo išlaidų, neviršijant:
a)
23 000 EUR Bulgarijai;
b)
105 000 EUR Rumunijai.
3. Didžiausios sumos, kurios išmokamos Bulgarijai ir Rumunijai už programose numatytus tyrimus, negali viršyti:
a)
:
ELISA tyrimui
:
1 EUR už tyrimą;
b)
:
imunodifuzijos agaro gelyje tyrimui
:
1,2 EUR už tyrimą;
c)
:
HI tyrimui dėl H5/H7
:
12 EUR už tyrimą;
d)
:
viruso išskyrimo tyrimui
:
30 EUR už tyrimą;
e)
:
PCR tyrimui
:
15 EUR už tyrimą.
V SKYRIUS
UŽKREČIAMŲJŲ SPONGIFORMINIŲ ENCEFALOPATIJŲ STEBĖSENA
5 straipsnis
1. Rumunijos pateikta užkrečiamųjų spongiforminių encefalopatijų (USE) stebėsenos programa šiuo sprendimu patvirtinama laikotarpiui nuo 2007 m. sausio 1 d. iki 2007 m. gruodžio 31 d.
2. Iš Bendrijos lėšų kompensuojama 100 % 1 dalyje nurodytų Rumunijos patiriamų išlaidų tai programai įgyvendinti neviršijant 2 370 000 EUR.
3. Bendrijos parama skiriama finansuoti pagal 1 dalyje nurodytos programos atliekamus tyrimus, o didžiausia suma neviršija:
a)
6 EUR už tyrimą, atliekamą su Reglamento (EB) Nr. 999/2001 III priede nurodytais galvijais;
b)
30 EUR už tyrimą, atliekamą su Reglamento (EB) Nr. 999/2001 III priede nurodytomis avimis ir ožkomis;
c)
50 EUR už tyrimą, atliekamą su Reglamento (EB) Nr. 999/2001 III priede nurodytais elninių šeimos gyvūnais;
d)
145 EUR už tyrimą, atliekant Reglamento (EB) Nr. 999/2001 X priedo C skyriaus 3.2 punkto c ir i papunkčiuose nurodytus pirminius molekulinius atskiriamuosius tyrimus.
VI SKYRIUS
SKREPI LIGOS LIKVIDAVIMAS
6 straipsnis
1. Rumunijos pateikta skrepi ligos likvidavimo programa šiuo sprendimu patvirtinama laikotarpiui nuo 2007 m. sausio 1 d. iki 2007 m. gruodžio 31 d.
2. Pagal 1 dalyje nurodytą programą iš Bendrijos lėšų kompensuojama 50 % Rumunijos išlaidų savininkų patiriamai žalai už pagal likvidavimo programą paskerstus ir sunaikintus gyvulius atlyginti, mokant iki 100 EUR už gyvulį ir 50 % išlaidų kompensuojama genotipui nustatyti skirtų mėginių tyrimams atlikti, mokant iki 10 EUR už genotipo nustatymo tyrimą ir neviršijant 980 000 EUR.
VII SKYRIUS
BENDROSIOS IR BAIGIAMOSIOS NUOSTATOS
7 straipsnis
Į Bulgarijos ir Rumunijos pateiktas išlaidas, kurias Bendrijos prašoma iš dalies finansuoti ir kurios išreiškiamos eurais, neįtraukiamas pridėtinės vertės mokestis ir kiti mokesčiai.
8 straipsnis
Išlaidų valiutos keitimo kursas yra naujausias iki pirmosios mėnesio, per kurį Bulgarija ir Rumunija pateikė paraiškas, dienos Europos Centrinio Banko nustatytas valiutos keitimo kursas.
9 straipsnis
1. Bendrijos finansinė parama yra teikiama 1-6 straipsniuose nurodytoms programoms, jeigu Bulgarija ir Rumunija jas įgyvendina pagal atitinkamas Bendrijos teisės aktų nuostatas, įskaitant konkurencijos ir viešųjų pirkimų sutarčių sudarymo taisykles, su sąlyga, kad laikomasi a-f punktuose numatytų sąlygų:
a)
atitinkama valstybė narė priima įstatymus ir kitus teisės aktus, kurie, įsigalioję iki 2007 m. sausio 1 d., įgyvendina šią programą;
b)
ne vėliau kaip iki 2007 m. birželio 1 d. pateikiamas orientacinis techninis ir finansinis programos įvertinimas pagal Sprendimo 90/424/EEB 24 straipsnio 7 dalį;
c)
1-3 straipsniuose nurodytų programų tarpinės įgyvendinimo ataskaitos už pirmuosius šešis programos mėnesius pateikiamos ne vėliau kaip po keturių savaičių nuo įgyvendinimo laikotarpio, už kurį rengiamos šios ataskaitos, pabaigos;
d)
4 straipsnyje nurodytų programų atveju, Bulgarija ir Rumunija praneša Komisijai apie teigiamus ir neigiamus tyrimų rezultatus, nustatytus atliekant naminių ir laukinių paukščių priežiūrą, kas tris mėnesius iki po to einančio mėnesio pabaigos;
e)
5-6 straipsniuose nurodytų programų atveju, kiekvieną mėnesį Komisijai teikiama USE stebėsenos programos pažangos ir Rumunijos sumokėtų išlaidų ataskaita; ši ataskaita turi būti pateikta per keturias savaites nuo paskutinio į ataskaitą įtraukto mėnesio pabaigos;
f)
ne vėliau kaip iki 2008 m. birželio 1 d. pateikiama galutinė techninio programos įgyvendinimo ataskaita pridedant patirtas Bulgarijos ir Rumunijos išlaidas patvirtinančius dokumentus ir pateikiant 2007 m. sausio 1-gruodžio 31 d. laikotarpiu pasiektus rezultatus;
g)
išsamūs duomenys apie Bulgarijos ir Rumunijos patirtas išlaidas, kaip apibrėžta d ir e punktuose, turi būti pateikti nustatyta forma remiantis I ir II prieduose nustatyta lentele;
h)
programa yra veiksmingai įgyvendinama;
i)
šioms priemonėms finansuoti nebuvo ir nebus prašoma kitos Bendrijos paramos.
2. Jeigu valstybė narė nesilaiko 1 dalyje nurodytų reikalavimų, Komisija sumažina Bendrijos finansinę paramą, atsižvelgdama į pažeidimo pobūdį ir rimtumą bei į Bendrijai padarytus finansinius nuostolius.
10 straipsnis
Sprendimo 2006/687/EB priedai pakeičiami šio sprendimo III priedo tekstu.
11 straipsnis
Šis Sprendimas taikomas tik tuo atveju, jei įsigalioja Bulgarijos ir Rumunijos stojimo sutartis, nuo šios Sutarties įsigaliojimo dienos.
12 straipsnis
Šis sprendimas skirtas valstybėms narėms.
Priimta Briuselyje, 2006 m. lapkričio 30 d.